INGชูไทยบาลานซ์รับหุ้นสวิง
ผลงานเยี่ยม-กินเงินปันผลยาวมองปัจจัยนอกฉุดดัชนีเป็นช่วง
2 ก.ย. 2554

ผลงานเยี่ยม-กินเงินปันผลยาวมองปัจจัยนอกฉุดดัชนีเป็นช่วง
บลจ.ไอเอ็นจี มองหุ้นไทยเหวี่ยงเป็นระลอกตามปัจจัยนอก ชูกองทุนไทยบาลานซ์ปรับน้ำหนักลงทุนหุ้นตราสารหนี้ได้ลงตัว แถมปันผลต่อเนื่อง
นายต่อ อินทวิวัฒน์ ผู้ช่วยกรรมการผู้จัดการ ฝ่ายธุรกิจกองทุนและที่ปรึกษาการลงทุน บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า กองทุนเปิดไอเอ็นจีไทยบาลานซ์ฟันด์ ได้ปิดสมุดทะเบียนเมื่อวันที่ 31 ส.ค. 2554 เพื่อจ่ายเงินปันผลครั้งที่ 19 สำหรับผลดำเนินงานระหว่างวันที่ 1 ก.พ.31 ก.ค. 2554 ในอัตรา 0.25 บาทต่อหน่วย
ทั้งนี้ ตั้งแต่จัดตั้งกองทุนเมื่อวันที่ 18 ก.ค. 2540 จนถึงครั้งนี้จ่ายปันผลแล้ว 15.607 บาทต่อหน่วย เฉพาะปี 2554 จ่ายปันผลรวม 1.4220 บาทต่อหน่วย
ขณะที่ผลตอบแทนตั้งแต่จัดตั้งกองทุนจนถึงวันที่ 29 ก.ค. 2554 ผลตอบแทนรวม 319.30% สูงกว่าดัชนีเปรียบเทียบที่ 115.70% โดยปี 2553 กองทุนมีผลตอบแทนรวม 27.49% ขณะที่ดัชนีเปรียบเทียบอยู่ที่ 21.03% และผลตอบแทนย้อนหลัง 1 ปีของกองทุนอยู่ที่ 19.10% ขณะที่ดัชนีเปรียบเทียบ 16.01%
“แม้ทิศทางหุ้นไทยในช่วงนี้จะผันผวนจากปัญหาเศรษฐกิจสหรัฐและวิกฤตหนี้ในยุโรปทำให้ความเชื่อมั่นในการฟื้นตัวของเศรษฐกิจโลกเริ่มสั่นคลอน แต่เรามองว่าหุ้นเอเชีย โดยเฉพาะไทยยังเป็นทางเลือกที่ดี” นายต่อ กล่าว
ส่วนภาพรวมเศรษฐกิจไทยยังมีพื้นฐานแข็งแกร่ง ผลประกอบการของบริษัทจดทะเบียนในไตรมาส 2 ปี 2554 เติบโตถึง 38% จากช่วงเดียวกันของปีก่อน ดีกว่าที่คาดการณ์ และแนวโน้มไตรมาส 3 นี้จะยังเติบโตต่อเนื่อง โดยมีปัจจัยสนับสนุนจากภาคการผลิตภายในประเทศที่กลับมาผลิตได้อย่างมีประสิทธิภาพหลังจากผลกระทบจากภัยพิบัติในประเทศญี่ปุ่นบรรเทาลง อีกทั้งนโยบายของรัฐบาลที่กระตุ้นการเติบโตของเศรษฐกิจภายในประเทศซึ่งจะส่งผลบวกกระจายไปในทุกกลุ่มธุรกิจ
ขณะที่สำนักวิจัยของบริษัทหลักทรัพย์บางแห่งปรับเพิ่มการคาดการณ์ดัชนีหุ้นไทยไว้ 1,320 จุดในอีก 12 เดือนข้างหน้า แม้อาจผันผวนตามตลาดโลกเป็นระยะๆ
“อีก 13 ปีข้างหน้าเชื่อว่าหุ้นไทยยังเติบโตได้ แต่ความผันผวนก็สูงมาก หากต้องการโอกาสรับผลตอบแทนที่ดีในระยะยาว ไทยบาลานซ์ยังเป็นทางเลือกที่ดี ปันผลสม่ำเสมอเหมาะกับภาวะตลาดผันผวน เพราะเป็นกองทุนผสมที่ลงทุนหุ้นและตราสารหนี้ในประเทศสามารถปรับน้ำหนักการลงทุนได้ตามภาวะ” นายต่อ กล่าว